Raši, Richard, poslanec NR SR (2022-02-03):
Ďakujem veľmi pekne. Ctený pán predsedajúci, ctené dámy kolegyne, vážení páni kolegovia poslanci, dovoľte mi, aby som predložil návrh zákona, ktorý pripravil Peter Pellegrini spolu s nami a je to zákon, ktorý sa dotýka gastronomického odvetvia, ktoré je jedným z najviac zasiahnutých. Myslím si, že nikto nepochybuje o tom, že gastroodvetviu treba pomôcť, aj návrh zákona, ktorý predkladáme, hovorí o tom, čo každý z vás či v kuloároch, či médiám potvrdil, že gastru musíme pomôcť. A máme nástroj, ako mu pomôžeme, pretože ďalšiu vlnu, aj túto končiacu vlnu nemusí, nemusia naše gastropodniky prežiť. Podľa prieskumov 9 % podnikov po druhej vlne sa už neotvorilo. Vyše 60 % podnikateľov v slovenskom gastrosektore už v prvej vlne pristúpilo k prepúšťaniu. Viac ako 80 % podnikateľov sa zadlžilo a muselo siahnuť po pôžičkách. Pre 40 % podnikov tvorilo obedové menu základ tržieb, až 90 % podnikateľov v tomto priemysle deklaruje zlú finančnú situáciu. Podľa prieskumu by vyše 50 % gastropodnikom pomohlo naštartovanie spotreby formou poukazov na stravu a to, čo môže ešte gastropodnikom pomôcť, je zníženie DPH pre celý sektor. Preto navrhujeme, aby sa dokázali tieto dôležité prevádzky vyrovnať s touto situáciou, aby sa znížila daň z pridanej hodnoty dočasne na 5 % do konca roku 2022 a potom aby bola na úrovni 10 %, tak ako je to napríklad pri dani z pridanej hodnoty na ubytovanie. Myslím si, že nikto nenamieta, že toto odvetvie je jedným z najviac zasiahnutých pandémiou, v prvej vlne podľa zoznamu údajov zaznamenaných v e-kase bol prepad o vyše 80 % tržieb, v druhej vlne údaje cez e-kasu – prepad o 70 % tržieb a tretia vlna a obmedzenia, ktoré boli zavedené v druhej polovici roka 2021, znamenajú, že podnikatelia sú v bezprecedentnej kríze a mnohí nemusia prežiť. Zároveň sa prevádzkam zvýšili náklady s dodržiavaním hygienických opatrení, zvyšujú sa im náklady aj teraz kvôli vstupom, zvýšeným vstupom cien energií, kvôli zvýšeným cenám potravín, teda všetkého, čo potrebujú na svoj život. Gastroodvetvie nie je len o tom konečnom užívateľovi, ktorým je zákazník v týchto predajniach. Je to aj o celých subdodávateľských reťazcoch, o všetkých, ktorí pomáhajú gastru, ktorí im dodávajú, ktorí im vyrábajú základné produkty, ktorí čistia, ktorí robia rozvozy, čiže je to naozaj obrovská, obrovská vlna, ktorá, obrovská, obrovská skupina, ktorá má súvis aj s turizmom na Slovensku. Čiže ide o jedno odvetvie, ktoré zamestnáva primárne, sekundárne aj terciálne stovky tisíc ľudí na Slovensku. Slovensko je jednou z mála krajín Európskej únie, ktoré stále uplatňujú základnú sadzbu DPH, a Slovensko s 20-percentnou sadzbou má štvrtú najvyššiu DPH na gastroslužby v EÚ; zníženú sadzbu DPH na tieto služby od, v úrovni 5 až 13 % aplikuje 19 štátov Európskej únie. A toto opatrenie, ktoré navrhujeme, je jedným z krokov, ktoré odporúča aj Európska komisia pre členské štáty Európskej únie na elimináciu dopadov pandémie na gastrosektor. Ctené dámy, vážení páni, tak ako to tu už odznelo, ide o opozičný návrh, ale proti ktorému sa nevyjadril vôbec nikto a znova ponúkame, pokiaľ vám vadí, že je to opozičný návrh, kľudne si ho osvojte v svojom znení, predložte ho a my ho veľmi radi podporíme. Je to opatrenie, ktoré môže mať okamžitý pozitívny účinok práve na to, aby náš gastrosektor mohol prežiť a aby náš gastrosektor sa mohol v budúcnosti po prekonaní pandémie naďalej rozvíjať a ponúkať nielen pôžitok a úžitok, ale ponúkať aj pracovné miesta. Ďakujem pekne.